CELEX: 32013D0252(01)
Language: lt
Date: 1369612800000
Title: 2013/252/ES: 2013 m. gegužės 27 d. Komisijos įgyvendinimo sprendimas, kuriuo nustatomas Sąjungos finansinis įnašas išlaidoms, patirtoms planuojant skubią vakcinaciją nuo mėlynojo liežuvio ligos Danijoje 2007 ir 2008 m., atlyginti (pranešta dokumentu Nr. C(2013) 2865)

31.5.2013   
            
            
               LT
            
            
               Europos Sąjungos oficialusis leidinys
            
            
               L 145/33
            
         
      KOMISIJOS ĮGYVENDINIMO SPRENDIMAS
   
   2013 m. gegužės 27 d.
   kuriuo nustatomas Sąjungos finansinis įnašas išlaidoms, patirtoms planuojant skubią vakcinaciją nuo mėlynojo liežuvio ligos Danijoje 2007 ir 2008 m., atlyginti
   (pranešta dokumentu Nr. C(2013) 2865)
   (Tekstas autentiškas tik danų kalba)
   (2013/252/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 3 straipsnio 3, 4 dalis ir 6 dalies antrą įtrauką,
   atsižvelgdama į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių (2) (toliau – finansinis reglamentas), ypač į jo 84 straipsnį,
   kadangi:
   
               (1)
            
            
               pagal Finansinio reglamento 84 straipsnį ir 2012 m. spalio 29 d. Komisijos deleguotojo reglamento (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių (3) taikymo taisyklių 94 straipsnį (toliau – taikymo taisyklės), prieš nustatant Sąjungos biudžeto išlaidų paskirtį institucija arba jos įgaliotos valdžios įstaigos priima finansavimo sprendimą, kuriame išdėstomi pagrindiniai su biudžeto išlaidomis susijusio veiksmo elementai;
            
         
               (2)
            
            
               Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms padengti, nustatymo tvarka. Siekdama padėti kuo greičiau likviduoti mėlynojo liežuvio ligą, Sąjunga turėtų finansiškai prisidėti prie finansuoti tinkamų valstybių narių patirtų išlaidų atlyginimo. Minėto sprendimo 3 straipsnio 6 dalies antroje įtraukoje nustatyta, kokia dalis valstybių narių patirtų išlaidų privalo būti atlyginta;
            
         
               (3)
            
            
               Komisijos reglamentu (EB) Nr. 349/2005 (4) nustatytos Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisyklės. Minėto reglamento 3 straipsnyje nustatyta, kokioms finansuoti tinkamoms išlaidoms atlyginti gali būti skiriama Sąjungos finansinė parama;
            
         
               (4)
            
            
               Komisijos sprendimu 2008/655/EB (5) skubioms priemonėms kovai su mėlynojo liežuvio liga Danijoje 2007 ir 2008 metais buvo skirtas Sąjungos finansinis įnašas;
            
         
               (5)
            
            
               2009 m. kovo 31 d. Danija, vadovaudamasi Reglamento (EB) Nr. 349/2005 7 straipsnio 1 ir 2 dalimis, pateikė oficialų prašymą atlyginti išlaidas. Prašoma išlaidų suma buvo patikrinta ex-ante auditu, kuris buvo atliktas 2010 m. liepos mėn. Danijos valdžios institucijos galutinai įgyvendino rekomendaciją 2013 m. pradžioje. 2013 m. vasario 21 d. raštu Danijai buvo pateiktas Komisijos reikalavimus atitinkančių išlaidų apskaičiavimo metodas ir galutinės išvados. 2013 m. vasario 22 d. Danija su jomis sutiko;
            
         
               (6)
            
            
               Sąjungos finansinis įnašas privalo būti išmokamas tik tuo atveju, jei planuota veikla buvo tikrai įgyvendinta ir valdžios institucijos per nustatytus terminus pateikė visą reikalingą informaciją;
            
         
               (7)
            
            
               Danijos valdžios institucijos visiškai įvykdė Sprendimo 2009/470/EB 3 straipsnio 4 dalyje ir Reglamento (EB) Nr. 349/2005 7 straipsnyje nustatytus techninius ir administracinius reikalavimus;
            
         
               (8)
            
            
               atsižvelgiant į išdėstytas aplinkybes ir Sprendimo 2008/655/EB 3 straipsnio 2 dalį dabar turėtų būti nustatyta visa Sąjungos finansinio įnašo suma, kuriuo būtų atlygintos finansuoti tinkamos išlaidos, patirtos 2007 ir 2008 m. likviduojant mėlynojo liežuvio ligą Danijoje;
            
         
               (9)
            
            
               pirmoji 800 000,00 EUR dydžio dalis jau yra sumokėta;
            
         
               (10)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinis įnašas išlaidoms, patirtoms 2007 ir 2008 m. likviduojant mėlynojo liežuvio ligą Danijoje, atlyginti yra 3 061 529,48 EUR. Tai yra finansavimo sprendimas, kaip apibrėžta finansinio reglamento 84 straipsnyje.
   2 straipsnis
   Atsižvelgiant į 3 061 529,48 EUR bendrą Sąjungos įnašą, dar reikia sumokėti nustatytą 2 261 529,48 EUR dydžio finansinio įnašo likutį.
   3 straipsnis
   Šis sprendimas skirtas Danijos Karalystei.
   
      Priimta Briuselyje 2013 m. gegužės 27 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 298, 2012 10 26, p. 1.
   
      (3)  OL L 362, 2012 12 31, p. 1.
   
      (4)  OL L 55, 2005 3 1, p. 12.
   
      (5)  OL L 214, 2008 8 9, p. 66.